User:Saulius555

Realybės šou

Realybės šou, tai televizijos žanras, kuriame sukuriamos lyg ir nesurežisuotos dramatiškos arba humoristinės situacijos, kuriose vietoje profesionalių aktorių, dalyvauja paprasti žmonės.

Pirmuoju tokio žanro realybės šou yra laikomas Aleno Fanto „Candid Camera“ („Paslėpta kamera“), TV eteryje debiutavęs 1948 metais, ( paremtas to paties autoriaus radijo šou „Candid Microphone“ („Paslėptas mikrofonas“), kuomet buvo rodoma, kaip paprasti žmonės reaguoja į netikėtas situacijas ir pokštus. Šis šou buvo pavadintas „TV realybės šou žanro senelis“.

1950 metais debiutavo šou-žaidimas „Beat The Clock“ („Sukulk laikrodį“) ir „Truth or Consequences“ („Tiesa ar pasekmės“), kuriuose dalyviai buvo įtraukiami į juokingas, trenktas rungtis, kaskadinius triukus ir storžieviškas išdaigas. Bene pirmasis šiuolaikinius kriterijus atitinkantis realybės šou buvo 1973 metais Jungtinėse valstijose rodyta „An American family“ („Amerikietiška šeima“). Po metų tokio pat formato laida pasirodė Didžiojoje Britanijoje, o vėliau ir Australijoje. Nemažo populiarumo įgijo 1989 metais JAV rodyta kita realybės drama „Cops“ („Mentai“). Po jos sekė ir ypač didelio žiūrovų susidomėjimo sulaukė per muzikinį kanalą MTV transliuotas realybės šou „The real world“ („Tikras pasaulis“). Vis dėlto didžiausią populiarumą įgijo Europoje rodyti realybės šou „Big Brother“ („Didysis brolis“), „Expedition Robinson“ („Ekspedicija Robinzonai“) ir amerikietiškoji „Robinzonų“ versija „Survivor“ („Išlikęs gyvas“). Praėjus keletui metų nuo didžiausią šlovę visame pasaulyje įgijusių realybės šou, jau „prikepta“ dešimtys įvairaus žanro realybės šou, pradedant nuo namo statybos realiame laike, baigiant gėjų gyvenimu ir konkursais. Daugelio realybės šou dalyvių pradžioje buvo „paprasti žmonės“ („ordinary people“). Nes ir pats šou tikslas rodyti kaip žmonės elgiasi tradicinėse, o juo labiau netradicinėse situacijose. Tačiau pastaruoju metu prodiuseriai savo ir žiūrovų žvilgsnius kreipia į televizijos, muzikos ar kitokias „žvaigždes“ ar „žvaigždutes“, taip duodami pakankamai peno žiūrovų smalsumui. Dabar įžymybės bando išgyventi salose ( jau tris metus Italijoje rodomas realybės šou „L‘Isola dei famosi“(„Įžymybių sala“), pasibaigę lietuviški „Robinzonai“), nemažiau pastangų dedama, kad išlikti fermose (pasibaigusi lietuviška „Ferma“ ir tokiu pačiu pavadinimu šou „La fattoria“, Italijoje žiūrima jau dvejus metus) ar įvykdyti užduotis kokiame nors pasaulio užkampyje (trejų metų istoriją Italijoje turinti „La talpa“ („Kurmis“), nors metus laida nebuvo transliuojama dėl per žiaurių užduočių). Vis dėlto nemenko populiarumo sulaukia ir „paprasti žmonės“. Jie keliauja po pasaulį („MTV The Trip“) arba siekia savo svajonių išsipildymo („Dangus“ ir „Kelias į žvaigždes“, Lietuvoje). Štai imant „Žvaigždžių fabriką“ kaip pavyzdį, Maskvos meras Jurijus Lužkovas net pasiūlė nuo 2006 metų pradėti realybės šou „Minties fabrikas“. Mero nuomone, dalyvauti naujoje programoje reikia kviesti tuos, kurie sugeba galvoti, analizuoti, pasiūlyti įdomų darbą, kuris, savo ruožtu, gali paskatinti šios programos žiūrovų auditoriją.

Realybės šou neretai atlieka ir kitų šou, tokių kaip pokalbių, informacinių, vaidybinių, pramoginių ar žaidimų vaidmenį. Jie gali būti apjungiami į vieną realybės šou, taip suteikiant žiūrovams proga mėgautis ne tik svetimų žmonių kasdieninio gyvenimo smulkmenomis, bet ir pailsėti, daugiau sužinoti ir pamatyti.